बिना तैयारी के अभिनय करते हैं सलमान : आसिन  
आसिन ने कहा, सलमान सहज अभिनय करते हैं। उनके साथ अभिनय के दौरान कैमरे के सामने बहुत सचेत रहना पड़ता है।
दक्षिण की अभिनेत्री आसिन कहती हैं कि बॉलीवुड अभिनेता आमिर खान कैमरे के सामने दृश्य देने से पहले तैयारी करने में विश्वास करते हैं। दूसरी ओर 'रेडी' के उनके सह-अभिनेता सलमान खान बिना तैयारी तुरंत अभिनय करते हैं।  आसिन ने कहा, सलमान सहज अभिनय करते हैं। उनके साथ अभिनय के दौरान आपको कैमरे के सामने बहुत सचेत रहना पड़ता है, क्योंकि आप नहीं जानते कि वह क्या करने वाले हैं और आपको उसके मुताबिक कैसा अभिनय करना होगा। उनके साथ फिल्म करने के दौरान किसी दृश्य से पहले बहुत ज्यादा विचार-विमर्श नहीं होता। इसलिए शूटिंग के दौरान वह जो भी करें उसके मुताबिक अभिनय करने के लिए आपको तैयार रहना पड़ता है।  उन्होंने कहा, दूसरी ओर आमिर कैमरे के सामने शूटिंग शुरू होने से पहले कलाकारों और निर्देशकों के साथ बैठकर चर्चा करते हैं। वह विभिन्न तरीके से दृश्य करने के विषय में चर्चा करते हैं और अंतत: इसे पूरा करने के लिए एक खास तरीका तैयार कर लिया जाता है। यहां आपको पता होता है कि आपको वास्तव में कैमरे के सामने क्या करना है।  फिल्मोद्योग में सलमान कई विवादों से घिरे हुए हैं, लेकिन आसिन ऐसा नहीं मानतीं। वह कहती हैं, मैंने कभी भी व्यक्तिगत रूप से सलमान में कुछ भी गलत अनुभव नहीं किया। मैंने उनके बारे में जो भी जाना है, वह सिर्फ इतना है कि वह दिल से बहुत शुद्ध हैं। इसलिए उनकी जो भी भावनाएं बाहर आती हैं, वह शुद्ध होती हैं। आसिन ने सलमान के साथ 'लंदन ड्रीम्स' और आने वाली फिल्म 'रेडी' में अभिनय किया है।